FI Euroopan unionin virallinen lehti L 103/6

KOMISSION ASETUS (EY) N:o 330/2009,

annettu 22 päivänä huhtikuuta 2009,

neuvoston asetuksen (EY) N:o 2494/95 soveltamista koskevista yksityiskohtaisista säännöistä kausituotteiden käsittelyä yhdenmukaistetuissa kuluttajahintaindekseissä koskevien vähimmäisvaatimusten osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhdenmukaistetuista kuluttajahintaindekseistä 23 päivänä lokakuuta 1995 annetun neuvoston asetuksen (EY) N:o 2494/95 (1) ja erityisesti sen 4 artiklan kolmannen kohdan ja 5 artiklan 3 kohdan,

sekä katsoo seuraavaa:

(1) Yhdenmukaistetut kuluttajahintaindeksit (YKHI:t) ovat yhdenmukaistettuja inflaatiotoimenpiteitä, joita komissio ja Euroopan keskuspankki edellyttävät EY:n perustamissopimuksen 121 artiklassa määrättyjen tehtäviensä suorittamiseksi. YKHI:t on laadittu helpottamaan kuluttajahintainflaation kansainvälisiä vertailuja. Ne toimivat tärkeinä indikaattoreina rahapolitiikan hallinnassa.

(2) Asetuksen (EY) N:o 2494/95 5 artiklan 1 kohdan b alakohdan mukaisesti jokaisen jäsenvaltion on osana kyseisen asetuksen soveltamista laadittava YKHI tammikuun 1997 indeksistä alkaen.

(3) Yhdenmukaistetuista kuluttajahintaindekseistä annetun neuvoston asetuksen (EY) N:o 2494/95 toimeenpanon alkutoimenpiteistä 9 päivänä syyskuuta 1996 annetussa komission asetuksessa (EY) N:o 1749/96 (2) määritellään YKHI:n kattavuudeksi sellaiset tavarat ja palvelut, jotka sisältyvät kotitalouksien lopullisiin rahamääräisiin kulutusmenoihin jäsenvaltion talousalueella toisella tai molemmilla vertailujaksoista.

(4) Yhdenmukaistetuista kuluttajahintaindekseistä: YKHI:en alaindeksien ilmoittaminen ja levittäminen 20 päivänä marraskuuta 1996 annetun komission asetuksen (EY) N:o 2214/96 (3) 2 artiklassa määritellään COICOP/YKHI-jaottelu (4) kaksi-, kolme- ja nelinumerotasolle.

(5) Neuvoston asetuksen (EY) N:o 2494/95 soveltamisen tietyistä yksityiskohtaisista säännöistä yhdenmukaistettujen kuluttajahintaindeksien (YKHI) painotusten laadun vähimmäisstandardeista 10 päivänä joulukuuta 1997 annetun komission asetuksen (EY) N:o 2454/97 (5) 2 artiklassa määritellään ’painotusten viitejakso’ 12 kuukauden mittaiseksi kulutusjaksoksi. Mainitun asetuksen 3 artiklassa säädetään, että jäsenvaltioiden on laadittava kuukausittain YKHI:t käyttäen painotuksia, jotka kuvastavat kuluttajien kulutustottumuksia painotusten viitejaksolla.

(6) Ei siis edellytetä, että COICOP/YKHI:n kaksi-, kolmi- ja nelinumerotasolla muutetaan painotuksia vuoden aikana. Painotukset voitaisiin kuitenkin sallia COICOP/YKHI:n yksityiskohtaisemmalla tasolla, jotta ne kuvastaisivat kausittain muuttuvaa kulutusrakennetta. Vaikka kausipainotetut ja kausipainottamattomat indeksit vastaavat erilaisiin tilastotarpeisiin, menetelmiä koskevilla rajoituksilla voidaan varmistaa, että nämä kaksi toimintatapaa ovat riittävän vertailukelpoisia, ja lisäksi varmistaa jäsenvaltioiden välinen vertailukelpoisuus kunkin toimintatavan sisällä.

(7) Kausituotteita ei tyypillisesti ole saatavilla tai niitä ostetaan vain vähäpätöisiä määriä tiettyinä vuosittain toistuvina kausina, ja niiden sijaan olisi asetuksen (EY) N:o 1749/96 6 artiklan mukaisesti käytettävä arvioituja hintoja, jos kohdeotos ei edellytä kuukausittain tapahtuvia todellisten hintojen tarkistuksia koko vuoden ajalta.

(8) Neuvoston asetuksen (EY) N:o 2494/95 täytäntöönpanoa koskevista yksityiskohtaisista säännöistä yhdenmukaistettujen kuluttajahintaindeksien tarkistusta koskevien vähimmäisvaatimusten osalta ja asetuksen (EY) N:o 2602/2000 muuttamisesta 28 päivänä syyskuuta 2001 annetussa komission asetuksessa (EY) N:o 1921/2001 (6) säädetään YKHI:ien tarkistamisen puitteista.

(9) Asetuksen (EY) N:o 2494/95 4 artiklan mukaisesti YKHI:t, jotka eroavat toisistaan käsitteiden, menetelmien tai niiden määrittelyssä ja laadinnassa noudatettujen käytäntöjen osalta, eivät ole vertailukelpoisia. Jäsenvaltioissa kausituotteisiin sovellettavat menetelmät eroavat kuitenkin toisistaan merkittävästi, minkä vuoksi tulokset eivät välttämättä ole riittävän vertailukelpoisia. Onkin tarpeen luoda kausituotteille yhdenmukaistettu lähestymistapa YKHI:eissä sen varmistamiseksi, että tuloksena syntyvät YKHI:t täyttävät asetuksen (EY) N:o 2494/95 4 artiklan kolmannessa kohdassa ja 5 artiklan 3 kohdassa asetetut vertailukelpoisuuden, luotettavuuden ja asianmukaisuuden vaatimukset.

(10) Euroopan keskuspankkia on kuultu asetuksen (EY) N:o 2494/95 (7) 5 artiklan 3 kohdan mukaisesti.

(11) Tässä asetuksessa säädetyt toimenpiteet ovat neuvoston päätöksellä 89/382/ETY, Euratom (8) perustetun tilasto-ohjelmakomitean lausunnon mukaiset,

ON ANTANUT TÄMÄN ASETUKSEN:

1 artikla

Aihe

Tällä asetuksella määritellään kausituotteiden käsittelyn vähimmäisvaatimukset yhdenmukaistettujen kuluttajahintaindeksien (YKHI:t) vertailukelpoisuuden, luotettavuuden ja asianmukaisuuden parantamiseksi.

2 artikla

Määritelmät

Tässä asetuksessa tarkoitetaan

1) ’kausituotteella’ tavaroita ja palveluita, jotka eivät ole myynnissä tai joita ostetaan vain pieniä tai vähäpätöisiä määriä tiettyinä vuosittain toistuvina kausina. Kausituotteen myyntikauden on yleensä oltava vähintään kuukauden mittainen;

2) ’COICOP/YKHI-alaryhmällä’ COICOP/YKHI:n nelinumerotasoa, kun kyseessä ovat COICOP/YKHI:n nelinumerotason tavarat ja palvelut, ja COICOP/YKHI:n kolminumerotasoa, kun kolminumerotasoa ei ole jaettu nelinumerotason luokkiin yhdenmukaistetun COICOP/YKHI-luokituksen mukaisesti, sellaisena kuin siitä säädetään yhdenmukaistettujen kuluttajahintaindeksien alaindekseistä annetun asetuksen (EY) N:o 2214/96 muuttamisesta 23 päivänä heinäkuuta 1999 annetussa komission asetuksessa (EY) N:o 1749/1999 (9);

3) ’vastakausituote-estimoinnilla’ kausituotteen hinnan estimointia myyntikautensa ulkopuolella siten, että — myyntikauden ulkopuolisen jakson ensimmäisen kuukauden estimoitu hinta on sama kuin tuotteen tyypillinen hinta edeltävän myyntikauden aikana ja — toisesta kuukaudesta alkaen estimoitu hinta on sama kuin edellisen kuukauden estimoitu hinta mukautettuna kaikkien samaan COICOP/YKHI-alaryhmään kuuluvien sellaisten kausituotteiden hintahavaintojen keskiarvolla, joiden myyntikausi on käynnissä;

4) ’vastakausiestimoinnilla’ kausituotteen hinnan estimointia myyntikauden ulkopuolella siten, että — myyntikauden ulkopuolisen jakson ensimmäisen kuukauden estimoitu hinta on sama kuin tuotteen tyypillinen hinta edeltävän myyntikauden aikana ja — toisesta kuukaudesta alkaen estimoitu hinta on sama kuin edellisen kuukauden estimoitu hinta mukautettuna hintojen keskimääräisellä muutoksella kaikissa saman COICOP/YKHI-alaryhmän saatavilla olevissa tuotteissa;

5) ’kiinteällä vuosipainotetulla indeksillä’ hintaindeksiä, jossa painorakenne ei muutu kuukausittain samana vuonna kaikilla indeksin laskutasoilla

6) ’luokkarajoitetulla kausipainotetulla indeksillä’ hintaindeksiä, jossa käytetään painorakennetta, joka samana vuonna — ei eroa kuukausittain missään kokonaisena käsitellyssä COICOP/YKHI-alaryhmässä, — ei eroa kuukausittain minkään sellaisen COICOP/YKHI-alaryhmän tuotteiden osalta, johon ei sisälly lainkaan kausituotteita, — ei myyntikautena eroa kuukausittain minkään sellaisen COICOP/YKHI-alaryhmän tuotteiden osalta, johon sisältyy kausituotteita, paitsi siinä määrin, mikä on tarpeen kuukausitason muutosten mahdollistamiseksi korin kokoonpanossa.

3 artikla

Soveltamisala

1. Vähimmäisvaatimuksia sovelletaan kausituotteisiin seuraavissa COICOP/YKHI:n kolme- ja nelinumerotason luokissa:

01.1.3 Kalat 01.1.6 Hedelmät 01.1.7 Kasvikset 03.1 Vaatetus 03.2 Jalkineet

2. Vähimmäisvaatimuksia käytetään tarvittaessa ohjeina, jotka koskevat myös muita COICOP/YKHI:n kolmi- ja nelinumerotason luokkien kausituotteita 1 kohdassa lueteltujen lisäksi.

4 artikla

Vähimmäisvaatimukset

1. Kausituotteiden on kaikkina kuukausina katsottava joko olevan myyntikaudessaan tai sen ulkopuolella. Myyntikaudet voivat vaihdella vuosittain.

2. YKHI:n alaindeksin on perustuoteryhmän tasolla oltava kiinteä vuosipainotettu indeksi tai luokkarajoitettu kausipainotettu indeksi.

3. Jos YKHI on kiinteä vuosipainotettu indeksi, on asetuksen (EY) N:o 1749/96 6 artiklan 1 kohdan b alakohdan mukaisesti käytettävä estimoituja hintoja kausituotteista, joiden myyntikausi ei ole meneillään.

4. Jos YKHI on kiinteä vuosipainotettu indeksi, tarjotun tuotteen estimoitu hinta on sellaisten kausituotteiden osalta, joiden myyntikausi ei ole käynnissä, määritettävä joko vastakausituote-estimoinnilla tai vastakausiestimoinnilla. Tällöin on asetettava vastakausituote-estimointi etusijalle, jos jäsenvaltio katsoo, että se on mahdollista hintahavaintojen saatavuuden osalta, kuten on todennäköistä vaatetuksen ja jalkineiden kohdalla. Jos vastakausituote-estimointia ei katsota mahdolliseksi, on käytettävä vastakausiestimointia.

5. Jos YKHI on luokkarajoitettu kausipainotettu indeksi, sellaisen kausituotteen painotuksen, jonka myyntikausi ei ole meneillään, on oltava nolla.

6. Jos YKHI on kiinteä vuosipainotettu indeksi, estimointia voidaan tehdä COICOP/YKHI-alaryhmää yksityiskohtaisemmalla tasolla, kuten ositteelle, jos käytetään ositettua otosta. Jos YKHI on luokkarajoitettu kausipainotettu indeksi, kausipainotuksia voidaan määrittää myös yksityiskohtaisemmalla tasolla.

7. YKHI:n on kuvastettava sellaisia kausituotteiden hinnanmuutoksia, joiden osuus YKHI:n piiriin kuuluvista kokonaiskulutusmenoista on tyypillisenä myyntikautena todennäköisesti vähintään kaksi tuhannesosaa.

8. Kausituotteiden painotukset kootaan ja tarvittaessa päivitetään asetuksen (EY) N:o 2454/97 2 ja 3 artiklan mukaisesti. Painotusten vuosittaiseen hintapäivitykseen käytettävien indeksien, jos indeksin laskeminen sitä edellyttää, on viitattava päivitykseen käytetyn kuukauden keskihintoihin.

5 artikla

Vertailukelpoisuus

YKHI:t, jotka on laadittu muiden kuin tämän asetuksen 4 artiklassa edellytettyjen vaatimusten mukaisesti, katsotaan vertailukelpoisiksi, jos niiden tuloksena saadaan indeksejä, jotka eivät järjestelmällisesti eroa mistään tämän asetuksen säännösten mukaisesti kootusta indeksistä enempää kuin

a) keskimäärin yhden prosenttiyksikön kymmenyksen vuositasolla edelliseen vuoteen verrattuna kaikki hyödykkeet käsittävän YKHI:n osalta

b) keskimäärin kolme, neljä tai viisi prosenttiyksikön kymmenystä vuositasolla edelliseen vuoteen verrattuna minkään COICOP/YKHI:n kaksi-, kolme- tai nelinumerotason luokan osalta

c) keskimäärin yhden prosenttiyksikön kymmenyksen minkään kuukauden kohdalla edelliseen kuukauteen verrattuna kaikki hyödykkeet käsittävän YKHI:n osalta.

6 artikla

Soveltaminen

Tästä asetuksesta ja erityisesti sen 4 artiklasta johtuvia muutoksia on sovellettava joulukuusta 2010 alkaen ja niiden on tultava voimaan tammikuun 2011 indeksistä.

7 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä huhtikuuta 2009. Komission puolesta Joaquín ALMUNIA Komission jäsen

(1) EYVL L 257, 27.10.1995, s. 1.

(2) EYVL L 229, 10.9.1996, s. 3.

(3) EYVL L 296, 21.11.1996, s. 8.

(4) Yksityisen kulutuksen käyttötarkoituksen mukainen luokitus YKHI:ien tarpeisiin mukautettuna.

(5) EYVL L 340, 11.12.1997, s. 24.

(6) EYVL L 261, 29.9.2001, s. 49.

(7) EUVL C 58, 12.3.2009, s. 1.

(8) EYVL L 181, 28.6.1989, s. 47.

(9) EYVL L 214, 13.8.1999, s. 1.